Franc Ancelj
Franc Branko Ancelj (Jesenice, 1941. – Pula, 24. travnja 2015.), jugoslavenski i hrvatski arhitekt, urbanist i publicist.

Biografija

Rani život i obrazovanje 

Rodio se 1941. u Jesenicama u Jugoslaviji. Iz Jesenica se s obitelji najprije doselio u Opatiju, gdje mu je otac radio kao nastavnik tamošnje turističko-ugostiteljske škole. Nakon što je otac bio upućen da otvori podružnicu ove škole u Puli, čitava se obitelj onamo preselila 1956. Ancelj je srednjoškolsko obrazovanje stjecao u Gimnaziji »Pula« od 1956. do 1960. Poslije polaganja mature upisao je studij arhitekture na Univerzitetu u Ljubljani, koji je završio 1965.

Karijera 

Po završetku studija otišao je u Dortmund u Njemačkoj, gdje je u studiju Groth stjecao prvo profesionalno iskustvo. Nakon toga vratio se u Pulu i zaposlio u Projektnom birou Građevinskog poduzeća »Istra«. Godine 1972. s nekolicinom kolega odlučio je osnovati Urbanističko-projektni zavod Istre, koji je nastao spajanjem projektnih biroa Građevinskog poduzeća »Istra« iz Pule i Rovinja. U toj je organizaciji udruženog rada vodio izradu Generalnog urbanističkog plana grada Pule (period izradbe 1978. – 1984.) i Provedbenog urbanističkog plana »Stari grad Pula«, sudjelovao pri obnovi zgrade Istarskog narodnog kazališta, pri planiranju i gradnji zgrade Sekretarijata za unutrašnje poslove i Croatia osiguranja, uređenju Flanatičke ulice i Narodnog trga te urbanističkom planiranju četvrti Verude, Stoje, Pješčane Uvale i Verudele. U Urbisu 72 radio je do umirovljenja.

Bio je član Društva arhitekata Istre i Hrvatske komore arhitekata, i poslije umirovljenja aktivan na znanstvenim skupovima i okruglima stolovima te u izradi stručnih publikacija. U lokalnom dnevniku Glasu Istre objavljivao je polemičke članke i nekoliko serija feljtona (Sto godina pulskih vizura, 2007–08.; Interpolacije – da ili ne, 2008–09.; Upoznati svoj grad, 2009–10.; Dvigrad Pula, 2012.) na osnovi kojih je objavio knjigu Sto godina pulskih vizura: sabrani feljtoni & izabrani polemički članci (2013.). Kao predstavnik DAI-ja bio je član ocjenjivačkog suda na Natječaju za izradu idejnog urbanističkog rješenja uređenja gradske rive u Puli. Godine 2013. kandidiran je za Nagradu grada Pule.

Umro je 24. travnja 2015. u Puli, gdje je i pokopan na tamošnjem gradskom groblju.

Publikacije 

 Ancelj, F. B. Sto godina pulskih vizura: sabrani feljtoni & izabrani polemički članci, 2013.

Reference 

Jugoslavenski arhitekti
Hrvatski arhitekti
Hrvatski publicisti
Biografije, Pula
Authority control